दिग्विजय ने कहा- सिंधिया ने बजरंग दल की तुलना ISI से की थी
Karnataka Congress Election Manifesto 2023 - Bajrang Bali Politics In MP, Rajasthan And Chhattisgarh, कर्नाटक में कांग्रेस के घोषणा पत्र के बाद बजरंग बली के नाम पर सियासत तेज हो गई है। मंगलवार को कांग्रेस ने कहा कि अगर राज्य में उनकी सरकार आती तो वह बजरंग दल को बैन कर देंगे
कर्नाटक में 2 मई को कांग्रेस ने राज्य में बजरंग दल को बैन करने का वादा किया। इसके तुरंत बाद PM मोदी ने कहा कि कांग्रेस ने पहले श्रीराम को ताले में बंद किया, अब बजरंगबली को बंद करने की बात कह रहे हैं। दरअसल, PM ने यहां अयोध्या में राम लला मंदिर वाली घटना का जिक्र किया, उस वक्त कांग्रेस की सरकार थी।
PM ने अगले दिन बुधवार को कर्नाटक की एक जनसभा में 6 बार बजरंगबली के जयकारे लगवाए। बजरंगबली के नाम पर सियासत केवल कर्नाटक तक सीमित नहीं रही, बल्कि मध्यप्रदेश, छत्तीसगढ़ और राजस्थान में भी राजनीति गरमा गई है।
छत्तीसगढ़ के सीएम भूपेश बघेल ने सफाई देते हुए कहा कि कांग्रेस ने बजरंग दल पर बैन लगाने की बात कही है, बजरंगबली पर नहीं। बजरंगबली के नाम से कुछ लोग गुंडागर्दी कर रहे हैं, जो उचित नहीं है।
उधर, मध्यप्रदेश में पूर्व सीएम दिग्विजय सिंह ने केंद्रीय मंत्री ज्योतिरादित्य सिंधिया का 2017 के एक भाषण का वीडियो ट्वीट किया। इसमें सिंधिया बजरंग दल की तुलना आतंकवादी संगठन ISI के जासूस से कर रहे हैं।
अब सिलसिलेवार पढ़िए राज्यों में बजरंगबली के नाम पर सियासत...
मध्यप्रदेश: नरोत्तम मिश्रा ने लेटर लिखकर कमलनाथ से मांगा जवाब
गृहमंत्री नरोत्तम मिश्रा ने पूर्व सीएम कमलनाथ को पत्र लिखकर कांग्रेस की आस्था पर सवाल उठाए। उन्होंने कहा कि कमलनाथ खुद को बहुत बड़े हनुमान भक्त बताते हैं। उनके कई ट्वीट बजरंगबली से जुड़े होते हैं तो अब कमलनाथ ये स्पष्ट करें कि कांग्रेस ने जो कर्नाटक में मेनिफेस्टो जारी किया है, उसमें PFI की तुलना बजरंग दल से क्यों की है?
इधर, पूर्व सीएम दिग्विजय सिंह ने ज्योतिरादित्य सिंधिया का 2017 का एक वीडियो ट्वीट किया है। उन्होंने कहा कि एक समय सिंधिया खुद बजरंग दल की तुलना आतंकवादी संगठन ISIS से करते थे। उन्होंने भाजपा नेताओं को सलाह दी कि अगर बजरंग दल के बारे में असलियत जानना है तो सिंधिया से पूछें।
मामले में सीएम शिवराज सिंह चौहान ने कहा कि कांग्रेस की मति मारी गई है, जो बजरंग दल पर बैन लगाने की बात कर रहे हैं। बजरंग दल एक प्रखर राष्ट्रवादी संगठन है। वह आतंकवाद और लव जिहाद का विरोध करता है। पूरी खबर पढ़ें...
छत्तीसगढ़: CM बघेल ने राज्य में बजरंग दल बैन करने की बात कही 
छत्तीसगढ़ के सीएम भूपेश बघेल ने कहा कि जरूरत पड़ी तो छत्तीसगढ़ में भी बजरंग दल को बैन करेंगे। अभी कर्नाटक की समस्या के हिसाब से वहां बैन करने की बात कही गई है। उन्होंने कहा कि जो चीज पाकिस्तान की है। पीएम मोदी उसे भारत का बता देते हैं। यहां बजरंग दल पर बैन लगाने की बात कही गई है, बजरंगबली पर नहीं। बघेल का कहना है कि बजरंगबली के नाम से कुछ लोग गुंडागर्दी कर रहे हैं, जो उचित नहीं है।
मुख्यमंत्री भूपेश बघेल के बयान के बाद बीजेपी प्रदेश महामंत्री विजय शर्मा ने कहा- कर्नाटक में कांग्रेस अध्यक्ष मल्लिकार्जुन खड़गे ने अपने घोषणापत्र में बजरंग दल और पीएफआई को बैन करने की बात कहकर साबित कर दिया है कि कांग्रेस का चरित्र हिंदू विरोधी है। केंद्र सरकार ने सितंबर 2022 में PFI को पहले ही बैन कर दिया है। कर्नाटक में कांग्रेस ने सिर्फ अपनी तुष्टीकरण की नीति के तहत घोषणा पत्र में PFI के साथ बजरंग दल का नाम लेकर हिंदू संगठन को बदनाम करने की साजिश रची है। पूरी खबर पढ़ें...
राजस्थान: मेघवाल बोले- बजरंग दल कर रहा अपराधियों की भर्ती
राजस्थान सरकार के मंत्री गोविंद मेघवाल ने प्रदेश में बजरंग दल पर बैन लगाने के सवाल पर कहा कि कर्नाटक और राजस्थान अलग-अलग नहीं हैं। यहां भी बजरंग दल के लोग अगर अपराध करेंगे, गलत काम करेंगे तो कांग्रेस इसका विरोध करेगी। RSS, बजरंग दल में आपराधिक प्रवृत्ति के लोगों की भर्ती कर अपराध करवाए जाते हैं। मॉब लिंचिंग करवाते हैं। धर्म के नाम पर लोगों के साथ मारपीट की जाती है।
उन्होंने कहा कि अगर हमें महसूस हुआ कि बजरंग दल के नाम पर अपराध हो रहे हैं। जय श्रीराम के नारे लगाकर आपराधिक काम हो रहे हैं, तो हम इसकी छूट कतई नहीं देंगे। मेघवाल ने कहा कि हमारी पार्टी ने बजरंगबली का विरोध नहीं किया है। यह जो देवताओं के नाम पर दल बनाकर अपराध कर रहे हैं। हम उस दल को बैन करने की बात कर रहे हैं। 1948 में जब महात्मा गांधी को नाथूराम गोडसे ने गोली मारी थी, तब तत्कालीन गृहमंत्री सरदार पटेल ने RSS पर बैन लगाया था। कर्नाटक में जैसे ही कांग्रेस की सरकार बनेगी, बजरंग दल को बैन किया जाएगा। पूरी खबर पढ़ें...
अब पढ़िए सिंधिया ने बजरंग दल के लिए क्या कहा था...
2017 में पाकिस्तानी एजेंसी ISI की जासूसी के आरोप में पकडे़ गए बजरंग दल कार्यकर्ता बलराम सिंह, ध्रुव सक्सेना को लेकर ज्योतिरादित्य सिंधिया ने हमला बोला था। उस वक्त सिंधिया कांग्रेस में थे।
मामले से जुड़ी भास्कर की ये खास खबरें भी पढ़ें...
1. मोदी ने कर्नाटक में बजरंग बली के 6 बार जयकारे लगवाए
प्रधानमंत्री नरेंद्र मोदी ने मूडबिद्री में चुनावी सभा को संबोधित करते हुए 6 बार बजरंग बली के जयकारे लगवाए। पीएम ने भाषण से पहले तीन बार बजरंग बली का जयकारा किया, फिर संबोधन खत्म होने के बाद तीन बार जनता से बजरंग बली की जय-जयकार करवाई। पूरी खबर पढ़ें...
2. घोषणापत्र में कांग्रेस का ऐलान- बजरंग दल को बैन करेंगे
कांग्रेस ने सरकार बनने पर बजरंग दल जैसे संगठनों को बैन करने का वादा किया है। इस पर अब पीएम नरेंद्र मोदी ने जवाब देते हुए कहा- ये वही कांग्रेस है जिसने पहले श्रीराम को ताले में बंद किया, अब बजरंगबली को बंद करने की बात कह रहे। पूरी खबर पढ़ें...